ཤོག་དྲུག་ཆོས་འཕེལ་གླིང་

མཚུངས་མེད་རྒྱལ་མཆོག་སྐུ་ཕྲེང་བཅུ་པ་ཚུལ་ཁྲིམས་རྒྱལ་མཚོ་དཔལ་བཟང་པོ་མཆོག་དང་།  དཔལ་མཉམ་མེད་ཞ་སེར་ཅོད་དཔོན་འཆང་བའི་རིང་ལུགས་དྲི་མ་མེད་པའི་མངའ་བདག་དགའ་ལྡན་ཁྲ་ཐོག་ང་དྲུག་པ་ཁྲི་ཆེན་བློ་བཟང་དྲི་མེད་དཔལ་བཟང་པོ་རྣམ་གཉིས་ཀྱི་གཞིས་དགོན་ཤོག་དྲུག་ཆོས་འཕེལ་གླིང་ནི་ས་གསུམ་གྱི་རྣམ་པར་འདྲེན་པ་ཆེན་པོ་སྤྱན་རས་གཟིགས་ཀྱི་སྐུའི་ཕྲེང་བ་འཛིན་པ་རྒྱལ་མཆོག་བསོད་ནམས་རྒྱ་མཚོས་ཕྱག་བཏབ་གནང་།  དེ་ཡང་རྒྱལ་དབང་མཆོག་ཉིད་ཀྱིས་སྲས་ཀྱི་ཐོ་བོ་སྡེ་པ་དོན་གྲུབ་རྒྱ་མཚོ་མཆོག་དགོན་འདིའི་མཁན་ཁྲིར་བསྐོས་གནང་མཛད་པ་སོགས་ཐུགས་རྗེའི་གཟིགས་པ་གཡོ་མེད་དུ་བསྐྱངས་གནང་མཛད།  དགོན་གནས་དེར་དང་ཐོག་གསང་སྔགས་རྙིང་མའི་ཕྱག་སྲོལ་ཉམས་བཞེས་གནང་བའི་རི་ཁྲོད་ལྟ་བུ་ཞིག་ཡིན་ཞིང་།  རྒྱུན་དུ་གྲ་རྒྱུན་བཅུ་དྲུག་ཙམ་མཆིས་ཚུལ་སྔོན་གྱི་ལོ་རྒྱུས་རྙིང་པ་དག་ལས་གསལ།  ཕྱིས་སུ་རྒྱལ་མཆོག་བསོད་ནམས་རྒྱ་མཚོས་མདོ་ཁམས་ཤོག་དྲུག་དགེ་ལྡན་ཆོས་འཕེལ་གླིང་ཕྱག་བཏབ་གནང་རྗེས་མཚམས་སུ་དགེ་འདུན་པའི་ཞལ་གྲངས་བརྒྱ་དང་བཅུ་གསུམ་ཙམ་ཡོད་ཚུལ་ཡུལ་དེ་གའི་རྒན་རབས་རྣམས་ཀྱི་གསུང་རྒྱུན་དུ་ཡོངས་གྲགས་ལྟ་བུ་མཆིས།  ཆོས་སྤྱོད་ཀྱི་མཛད་སྲོལ་ནི་ཡིད་དམ་གསང་བདེ་འཇིག་གསུམ་གྱི་ཆོས་སྤྱོད་ཉམས་བཞེས་དགེ་ལྡན་པའི་ཆོ་གྲ་བྱིངས་དང་མཚུངས། ལྷག་པར་དཔལ་ལྡན་སྨད་རྒྱུད་པའི་ཕྱག་སྲོལ་དྲི་མ་མེད་པ་ཉམས་བཞེས་གནང་སྲོལ་བྱུང་།  སྡེ་འདིའི་བསྟན་སྲུང་ནི་བསྟན་སྲུང་ཆེན་པོ་བསི་ཁྲབ་ཅན་ཡིན་ཞིང་གང་གིས་ཆོས་ཀྱི་སྡེ་འདི་ཉིད་འཕྲིན་ལས་དུས་ལས་གཡོ་མེད་དུ་སྐྱོང་བར་མཛད་ཚུལ་གྱི་བྱུང་རབས་ངོ་མཚར་དུ་མ་ཡུལ་དེ་གའི་རྒན་རབས་རྣམས་ཀྱི་གསུང་རྒྱུན་དུ་གསལ།  ཕྱིས་སུ་དགའ་ལྡན་ཁྲི་ཆེན་ང་དྲུག་པའི་ཡང་སྲིད་ཤོག་དྲུག་སྐྱབས་མགོན་སྐུ་ཕྲེང་རིམ་བྱོན་ནི་སྡེ་འདིའི་དགོན་བདག་ཏུ་གྱུར།